ΓΡΑΠΤΗ ΕΡΩΤΗΣΗ E-1010/96 υποβολή: Concepciσ Ferrer (PPE) προς την Επιτροπή (26 Απριλίου 1996)

Θέμα: Μεγαλύτερο άνοιγμα της ιαπωνικής αγοράς

Έχοντας υπόψη το σημαντικό εμπορικό έλλειμμα εις βάρος της Ένωσης που εξακολουθούν να παρουσιάζουν οι διμερείς συναλλαγές ΕΕ - Ιαπωνίας.

Επισημαίνοντας την ανάγκη, μεγαλύτερου ανοίγματος της ιαπωνικής αγοράς ώστε να προωθηθεί η αύξηση των κοινοτικών εξαγωγών προς την Ιαπωνία.

Λαμβάνοντας υπόψη το νέο κατάλογο με τις 184 συγκεκριμένες προτάσεις και συστάσεις (ως προς 98 διαφορετικούς τομείς) που υπέβαλε η Ένωση στις ιαπωνικές αρχές κατά τη συνάντηση που πραγματοποιήθηκε στις αρχές Νοεμβρίου 1995,

Ερωτάται η Επιτροπή:

1. Ποιοί είναι οι τομείς που θίγονται περισσότερο από το ανεπαρκές άνοιγμα της ιαπωνικής αγοράς;

2. Έχει διαπιστώσει κάποια θετική αντίδραση εκ μέρους των ιαπωνικών αρχών για ικανοποίηση των αιτημάτων της Ένωσης;

3. Σε ποιούς τομείς οι ιαπωνικές αρχές εμφανίζονται περισσότερο διατεθειμένες για παραχωρήσεις;

Απάντηση του Sir Leon Brittan εξ ονόματος της Επιτροπής (24 Μαΐου 1996)

Η ιαπωνική κυβέρνηση ανακοίνωσε την αναθεώρηση του προγράμματος κατάργησης των κανονιστικών ρυθμίσεων του 1995 στις 29 Μαρτίου 1996. Μετά από αυτό ακολούθησαν εντατικές συνομιλίες μεταξύ της Επιτροπής και των ιαπωνικών αρχών σχετικά με τον κατάλογο της Επιτροπής για τις προτάσεις κατάργησης των κανονιστικών ρυθμίσεων. Η Επιτροπή εκφράζει την εύλογη ικανοποίησή της για το αναθεωρημένο πρόγραμμα. Παρόλο που η Κοινότητα ήλπιζε ταχύτερη πρόοδο στην άσκηση αυτή, έγιναν ορισμένα θετικά βήματα ιδίως στους τομείς των κατασκευών, των τηλεπικοινωνιών και των χρηματοπιστωτικών υπηρεσιών. Πρέπει επίσης να υπενθυμιστεί ότι το 1995 η Ιαπωνία κατέβαλε ιδιαίτερες προσπάθειες για την κατάργηση των κανονιστικών ρυθμίσεων στον τομέα της αυτοκινητοβιομηχανίας. Το πρόγραμμα κατάργησης των κανονιστικών ρυθμίσεων αποτελεί αναμφίβολα ένα βήμα προς τη σωστή κατεύθυνση και το γεγονός ότι θα πρέπει τώρα να μορφοποιηθεί ταχέως σε συγκεκριμένες δράσεις είναι ζωτικής σημασίας.

Η πρόοδος στον τομέα της κατάργησης των κανονιστικών ρυθμίσεων αντικατοπτρίζεται σε εμπορικά μεγέθη. Οι συναλλαγές μεταξύ της Κοινότητας και της Ιαπωνίας, οι οποίες προσφάτως αυξήθηκαν με ταχύτητα υπερδιπλάσια αυτής του συνολικού εμπορίου, αναπτύσσεται ολοένα και περισσότερο με διαφορετική μορφή από αυτή που αναμενόταν. Οι εμπορικές ροές από την Κοινότητα προς την Ιαπωνία αυξάνονται ταχύτερα απ' ό,τι αυτές από την Ιαπωνία προς την Κοινότητα. Ο λόγος της κάλυψης των εισαγωγών έναντι της Ιαπωνίας για την Κοινότητα (ιαπωνικές εισαγωγές από την Κοινότητα/ιαπωνικές εξαγωγές προς την Κοινότητα) για την περίοδο 1985 έως 1995 αυξήθηκε από 0,44 το 1985 σε 0,70 το 1995, αντικατοπτρίζοντας την επιτυχία της κοινοτικής εμπορικής πολιτικής έναντι της Ιαπωνίας. Το ανωτέρω μπορεί να συγκριθεί με αύξηση του λόγου κάλυψης των εισαγωγών έναντι της Ιαπωνίας για τις Ηνωμένες Πολιτείες από 0,40 το 1985 σε 0,62 το 1995.

Παρόλα αυτά, σημαντικός αριθμός προβλημάτων πρόσβασης της αγοράς παραμένουν. Αυτά περιλαμβάνουν προβλήματα στους τομείς των καλλυντικών, των αεροσκαφών, των προσθέτων ειδών διατροφής, του χοιρείου κρέατος, των φρέσκων φρούτων και λαχανικών. Σε ένα έτος από σήμερα, το τρέχον τριετές πρόγραμμα κατάργησης των κανονιστικών ρυθμίσεων θα αναθεωρηθεί πριν από την έναρξη του τελευταίου έτους. Μόνον τότε θα είναι δυνατόν να εκτιμηθεί η σημασία του τρέχοντος προγράμματος. Η Επιτροπή θα συνεχίσει φυσικά τις πιέσεις της προς τις ιαπωνικές αρχές προκειμένου να διευρυνθεί το πεδίο εφαρμογής και να αυξηθεί η ταχύτητα κατάργησης των κανονιστικών ρυθμίσεων και να παρασχεθούν εποικοδομητικές εισροές στη διαδικασία των κανονιστικών ρυθμίσεων.